title: Provedbena uredba Komisije (EU) 2016/545 оd 7. travnja 2016. o postupcima i kriterijima u pogledu okvirnih sporazuma za dodjelu željezničkog infrastrukturnog kapaciteta (Tekst značajan za EGP)

text:
               8.4.2016

               HR

               Službeni list Europske unije

               L 94/1

         PROVEDBENA UREDBA KOMISIJE (EU) 2016/545
   оd 7. travnja 2016.
   o postupcima i kriterijima u pogledu okvirnih sporazuma za dodjelu željezničkog infrastrukturnog kapaciteta
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2012/34/EU Europskog parlamenta i Vijeća od 21. studenoga 2012. o uspostavi jedinstvenog Europskog željezničkog prostora (1), a posebno njezin članak 42. stavak 8.,
   budući da:

               (1)

               Upravitelji infrastrukture trebali bi pri sklapanju okvirnih sporazuma imati u vidu optimalno iskorištavanje raspoloživih infrastrukturnih kapaciteta. Istodobno, kako bi mogli ulagati u usluge, podnositeljima zahtjeva za okvirne kapacitete može trebati veća pravna sigurnost kad je riječ o raspoloživom infrastrukturnom kapacitetu za više razdoblja voznih redova.

               (2)

               Upravitelji infrastrukture moraju odrediti rezervni kapacitet za postupak izrade godišnjeg voznog reda kako bi organizirali unaprijed zadane trase u skladu s člankom 14. stavcima 3. i 5. Uredbe (EU) br. 913/2010 Europskog parlamenta i Vijeća (2). Nadalje, možda će morati predvidjeti i rezervne kapacitete za ad hoc zahtjeve u skladu s člankom 48. stavkom 2. Direktive 2012/34/EU. Osim toga, okvirnim sporazumima ne bi trebalo onemogućiti izradu godišnjeg voznog reda u skladu s člankom 42. Direktive 2012/34/EU. Stoga bi upravitelji infrastrukture trebali barem planirati te rezervne kapacitete i razmotriti ta ograničenja prije dodjeljivanja dijela preostalih kapaciteta putem okvirnih sporazuma.

               (3)

               Potencijalnim podnositeljima zahtjeva potrebno je transparentno dodjeljivanje okvirnih kapaciteta i preostalih indikativnih kapaciteta na pruzi. Kako bi se izbjeglo administrativno opterećenje povezano s okvirnim sporazumima, potencijalni podnositelji trebali bi steći približan dojam koliko je vjerojatno da će njihovi zahtjevi biti odobreni. Stoga bi upravitelji infrastrukture trebali objaviti izvješća o okvirnim kapacitetima u svojim izvješćima o mreži. U izvješćima o okvirnom kapacitetu trebalo bi navesti, ako je relevantno, važe li okvirni sporazumi za teretni promet, putnički prijevoz, ili za oboje.

               (4)

               Upraviteljima infrastrukture i podnositeljima zahtjeva trebalo bi omogućiti donekle fleksibilan rok za podnošenje zahtjeva za okvirne kapacitete. Istodobno, kriteriji za osiguravanje optimalnog iskorištavanja dostupnog infrastrukturnog kapaciteta najučinkovitiji su ako se istodobno primjenjuju na što veći broj zahtjeva. Stoga bi upravitelji infrastrukture koji ne primjenjuju fiksne godišnje ili višegodišnje rokove trebali prije sklapanja okvirnog sporazuma provesti savjetovanja s podnositeljima zahtjeva koji bi mogli biti zainteresirani za okvirne sporazume.

               (5)

               Podnositelji zahtjeva trebali bi imati na umu da su upravitelji infrastrukture obvezni osigurati djelotvorno i optimalno iskorištavanje raspoloživih infrastrukturnih kapaciteta na svojim pojedinačnim mrežama i zajedničkim djelovanjem u cijelom jedinstvenom europskom željezničkom prostoru. Ova obveza trebala bi se primjenjivati tijekom trajanja okvirnog sporazuma i za trase vlakova dodijeljene na temelju okvirnih sporazuma. U skladu s tim, obje stranke tog sporazuma trebale bi prije sklapanja novog okvirnog sporazuma razmotriti kriterije za osiguravanje optimalnog iskorištavanja raspoloživog infrastrukturnog kapaciteta utvrđene u ovoj Uredbi.

               (6)

               U okvirnim sporazumima ne bi trebalo utvrditi određenu trasu vlaka, nego navesti vremenski okvir kojim se omogućuje dovoljno fleksibilnosti do utvrđivanja godišnjeg rasporeda trasa vlakova. Istodobno je možda nužna različita točnost pružanja željezničkih usluga kad je riječ o vremenu njihovoga prolaska, što bi se trebalo odražavati u različitom trajanju vremenskih okvira.

               (7)

               Uvođenje novih željezničkih usluga može potrajati nekoliko godina jer zahtijeva prethodna tehnička i sigurnosna odobrenja, nabavu željezničkih vozila ili oboje. Prije odlučivanja o takvim ulaganjima ulagačima je potrebna sigurnost u pogledu raspoloživih kapaciteta. To opravdava odobravanje određenog razdoblja podnositeljima zahtjeva između sklapanja okvirnog sporazuma i uvođenja usluge na temelju sporazuma, tijekom kojeg između ostalog mogu prikupiti potrebna odobrenja i potvrde te nabaviti željeznička vozila. Podnositelji zahtjeva koji obrazlože potrebu za tim dodatnim razdobljem prije početka rada ne bi trebali biti kažnjeni skraćivanjem trajanja njihova okvirnog sporazuma.

               (8)

               Pri određivanju kriterija za sklapanje okvirnih sporazuma potrebno je upravitelju infrastrukture omogućiti oglašavanje te djelotvorno i optimalno iskorištavanje infrastrukturnog kapaciteta u skladu s člankom 26. Direktive 2012/34/EU.

               (9)

               Okvirni sporazumi trebali bi omogućiti uspješnu koordinaciju proturječnih zahtjeva i stoga ispuniti određene kriterije u pogledu dodjele raspoloživih kapaciteta drugim podnositeljima zahtjeva, izmjene i oslobađanja okvirnih kapaciteta.

               (10)

               Koordiniranje i savjetovanje s podnositeljima zahtjeva koji su već sklopili okvirni sporazum može opteretiti upravitelje infrastrukture i podnositelje zahtjeva. To bi moglo biti nerazmjerno u odnosu na pruge i doba dana gdje je iskorištenost kapaciteta na temelju okvirnih sporazuma već znatno manja od maksimalne. Stoga bi upravitelji infrastrukture u takvim slučajevima trebali imati mogućnost odstupanja od postupaka ili kriterija utvrđenih u ovoj Uredbi. Istodobno, ako se ustanovi da su izračun tog maksimuma ili primjena pragova zahtjevni ili proizvoljni, države članice mogle bi od upravitelja infrastrukture zatražiti da ne primjenjuje to odstupanje. U potonjem slučaju regulatorno tijelo trebalo bi odobriti sve okvirne sporazume prije njihova sklapanja radi smanjivanja administrativnog opterećenja.

               (11)

               Moguće su proturječnosti zahtjeva za nove okvirne sporazume i postojećih okvirnih sporazuma ili trasa vlakova zatraženih na temelju okvirnog sporazuma i trasa zatraženih izvan okvirnog sporazuma na temelju godišnjeg rasporeda. U takvim slučajevima upravitelj infrastrukture trebao bi od stranaka zatražiti da izmijene svoje zahtjeve radi usklađivanja. Usklađivanje može uključivati izmjenu dodjele vremenskih okvira ili preusmjeravanje. Člankom 46. Direktive 2012/34/EU utvrđuje se postupak za rješavanje proturječnih zahtjeva za trase vlaka koji bi trebao služiti kao model za okvirne sporazume.

               (12)

               Ako kriteriji prednosti na temelju voznog reda utvrđenog i objavljenog u skladu s člankom 47. stavcima od 3. do 6. Direktive 2012/34/EU imaju veću važnost od toga je li zahtjev u okviru postupka utvrđivanja godišnjeg voznog reda podnesen na temelju okvirnog sporazuma, upravitelj infrastrukture ne bi morao primijeniti kriterije utvrđene za okvirne sporazume, nego bi trebao primijeniti kriterije prednosti utvrđene postupkom utvrđivanja godišnjeg voznog reda.

               (13)

               Važno je u najvećoj mogućoj mjeri iskoristiti fleksibilnost u dodjeli infrastrukturnog kapaciteta omogućenu upravitelju infrastrukture, ali bi to trebalo biti u skladu s udovoljavanjem razumnim zahtjevima podnositelja zahtjeva. Prije sklapanja novog okvirnog sporazuma upravitelji infrastrukture trebali bi u obzir uzeti transparentne kriterije.

               (14)

               Podnositelji zahtjeva trebali bi zatražiti samo okvirni kapacitet koji im je zaista potreban. Ako se cijeli zatraženi okvirni kapacitet ili njegov dio ne upotrebljava tijekom određenog razdoblja, okvirni sporazum potrebno je preispitati radi oslobađanja neiskorištenih kapaciteta („iskoristi ili izgubi”), osim ako podnositelj zahtjeva može obrazložiti neiskorištenost kapaciteta okolnostima izvan njegove kontrole.

               (15)

               Upravitelji infrastrukture trebaju razvijati svoju suradnju na način kojim se osigurava dosljednost okvirnih sporazuma za usluge koje prelaze više mreža i koji rezultira kvalitetom željezničkih usluga koju podnositelji zahtjeva mogu razumno očekivati. Takva dosljednost potrebna je pri sklapanju okvirnih sporazuma do trenutka dodjeljivanja trase vlaka.

               (16)

               Sankcije utvrđene na razumnoj razini mogle bi potaknuti podnositelje zahtjeva na realistične zahtjeve za okvirne sporazume i na obavješćivanje o svim promjenama kapaciteta potrebnog na temelju okvirnog sporazuma, što je prije moguće.

               (17)

               Ako se stranke dogovore o sankcijama za izmjene ili raskidanje okvirnih sporazuma, te sankcije trebale bi biti nediskriminirajuće. Iznos sankcija trebao bi biti primjeren ispunjenju zacrtanih ciljeva te bi trebao zaista biti naplaćen, po potrebi i ovrhom. Kako bi se očuvao poticajni učinak i izbjegla diskriminacija, okvirnim sporazumom ne bi trebalo upravitelju infrastrukture dopustiti odustajanje od naplate sankcija ako podnositelj zahtjeva sklopi novi okvirni sporazum.

               (18)

               Osim toga, države članice trebale bi imati mogućnost da u ograničenom razdoblju ne primjenjuju određene odredbe ove Uredbe na okvirne sporazume sklopljene nakon 15. ožujka 2003. ili na taj datum, to jest datum prenošenja Direktive 2001/14/EZ Europskog parlamenta i Vijeća (3), ili na sporazume sklopljene nakon datuma pristupanja Europskoj uniji za države članice koje su pristupile nakon 15. ožujka 2003. No s obzirom da je člankom 17. stavkom 3. Direktive 2001/14/EZ predviđena mogućnost izmjene okvirnih sporazuma ili ograničavanje njihova trajanja kako bi se bolje iskoristila željeznička infrastruktura, te odredbe ove Uredbe trebale bi se primijeniti na izmjene tih okvirnih sporazuma ako su te izmjene opsežne i dogovorene nakon datuma stupanja ove Uredbe na snagu.

               (19)

               Komisija može preispitati važeću Uredbu u kontekstu saznanja stečenih tijekom primjene te Uredbe ili Uredbe (EU) br. 913/2010 o europskim teretnim koridorima.

               (20)

               Mjere predviđene ovom Uredbom u skladu su s mišljenjem Odbora osnovanog člankom 62. stavkom 1. Direktive 2012/34/EU,

         DONIJELA JE OVU UREDBU:
   Članak 1.
   Predmet
   Ovom se Uredbom utvrđuju postupak i kriteriji za sklapanje okvirnih sporazuma.
   Članak 2.
   Definicije
   Za potrebe ove Uredbe i zajedno s definicijama utvrđenim u članku 3. Direktive 2012/34/EU, primjenjuju se sljedeće definicije:

               1.

               „okvirni kapacitet” znači infrastrukturni kapacitet dodijeljen na temelju okvirnog sporazuma;

               2.

               „izvješće o okvirnom kapacitetu” znači pregled okvirnog kapaciteta dodijeljenog na prugama određene mreže te pregled indikativnog opsega i vrste raspoloživog kapaciteta na tim prugama, što može uključivati grafički prikaz radi informiranja potencijalnih podnositelja zahtjeva za okvirne sporazume;

               3.

               „vremenski okvir” znači razdoblje utvrđeno okvirnim sporazumom koje obuhvaća jednu ili više željezničkih trasa namijenjenih dodjeljivanju u okviru postupka utvrđivanja voznog reda;

               4.

               „kontrolno razdoblje” znači razdoblje od najdulje dva sata, kako utvrđuje upravitelj infrastrukture, namijenjeno uspoređivanju dodijeljenog okvirnog kapaciteta i preostalog slobodnog kapaciteta radi informiranja potencijalnih podnositelja zahtjeva za okvirne sporazume o indikativnom dodijeljenom i raspoloživom okvirnom kapacitetu.

         Članak 3.
   Izvješće o okvirnom kapacitetu
   1.   Upravitelj infrastrukture sastavlja izvješće o okvirnom kapacitetu koje sadržava sljedeće podatke razvrstane po svakoj dionici pruge i kontrolnom razdoblju te, ako je primjenjivo, po vrsti usluge:

               (a)

               okvirni kapacitet koji je već dodijeljen i broj trasa vlakova;

               (b)

               indikativni kapacitet koji je i dalje raspoloživ za sklapanje okvirnih sporazuma o infrastrukturi za koju su neki okvirni sporazumi već sklopljeni;

               (c)

               maksimalni kapacitet raspoloživ za okvirne sporazume za svaku dionicu pruge, ako je primjenjivo.

         2.   Pri sastavljanju izvješća o okvirnom kapacitetu nužno je čuvati povjerljivost poslovnih informacija.
   3.   U skladu s člankom 42. stavkom 7. Direktive 2012/34/EU, upravitelj infrastrukture uvrštava izvješće o okvirnom kapacitetu u izvješće o mreži ili u izvješću o mreži navodi poveznicu na javnu internetsku stranicu na kojoj je dostupno izvješće o okvirnom kapacitetu ili barem opća priroda svakog sklopljenog okvirnog sporazuma. Članak 27. stavak 1. Direktive 2012/34/EU o naknadama i jezicima izvješća o mreži primjenjuje se i na izvješće o okvirnom kapacitetu.
   4.   Upravitelj infrastrukture ažurira izvješće o okvirnom kapacitetu najkasnije tri mjeseca nakon sklapanja okvirnog sporazuma, njegove značajne izmjene ili raskida. Objavljivanjem tih informacija ne smije se narušiti povjerljivost poslovnih informacija.
   Članak 4.
   Usklađivanje izvješća o mreži
   Upravitelji infrastrukture usklađuju svoja izvješća o mreži sa zahtjevima ove Uredbe i objavljuju izvješća o okvirnom kapacitetu na datum prve promjene voznog reda nakon objave ove Uredbe u Službenom listu Europske unije.
   Članak 5.
   Dodjeljivanje okvirnog kapaciteta
   1.   Upravitelj infrastrukture može pozvati potencijalne podnositelje zahtjeva na podnošenje zahtjeva za okvirne sporazume s godišnjim ili višegodišnjim rokom. Nakon isteka relevantnog roka upravitelj infrastrukture odmah obrađuje podnesene zahtjeve. Ako upravitelj infrastrukture uputi pozive za okvirne sporazume s višegodišnjim rokom, onda objavljuje godišnje rokove na temelju kojih se zahtjevi zaprimljeni nakon isteka višegodišnjeg roka odmah obrađuju.
   2.   Ako upravitelj infrastrukture ne odredi godišnji ili višegodišnji rok i zaprimi zahtjev za sklapanje ili izmjenu okvirnog sporazuma, tada poduzima razumne mjere za obavješćivanje ostalih potencijalnih podnositelja zahtjeva o svojoj namjeri sklapanja okvirnog sporazuma i određuje im jedan do četiri mjeseca za odgovor. Upravitelj infrastrukture može odlučiti da neće obavijestiti ostale potencijalne podnositelje zahtjeva ako primi zahtjev za manje izmjene okvirnog sporazuma koje ne utječu na ostale okvirne sporazume.
   Upravitelj infrastrukture odmah odlučuje o zahtjevima za okvirne sporazume.
   3.   Ako su za isti kapacitet podnesena dva ili više novih zahtjeva za okvirni sporazum, upravitelj infrastrukture mora istodobno ispitati te zahtjeve i odlučiti o njima.
   4.   Ako se okvirni sporazum koji se sklapa ili znatno izmjenjuje odnosi na željezničke usluge na željezničkom teretnom koridoru i ako je upravni odbor zatražio da o tome bude obaviješten, upravitelj infrastrukture obavještava upravni odbor predmetnog željezničkog teretnog koridora ili predmetnih željezničkih teretnih koridora, kako je navedeno u članku 13. Uredbe (EU) br. 913/2010. Upravitelj infrastrukture ove informacije dostavlja najmanje mjesec dana prije sklapanja ili znatne izmjene okvirnog sporazuma.
   5.   Bez obzira na odluku o sklapanju okvirnih sporazuma, upravitelj infrastrukture može na nediskriminirajućoj osnovi i, ako je primjenjivo, uz prethodno odobrenje regulatornog tijela, odlučiti da neće ponuditi okvirne sporazume na prugama koje su proglašene zakrčenima u skladu s člankom 47. stavkom 1. Direktive 2012/34/EU. Upravitelj infrastrukture mora u izvješću o okvirnom kapacitetu navesti pruge za koje u skladu sa stavkom 1. ne nudi okvirne sporazume prije nego podnositeljima zahtjeva uputi pozive na podnošenje zahtjeva za okvirne sporazume na ostalim prugama. Odobrenje regulatornog tijela, ako je primjenjivo, valjano je u trajanju od najdulje dvije godine i nije automatski produljivo.
   6.   Upravitelj infrastrukture dužan je obrazložiti svoju odluku o odbijanju, sklapanju ili izmjeni okvirnog sporazuma. Obrazloženje se u pisanom obliku pruža podnositelju zahtjeva koji je zatražio sklapanje ili izmjenu.
   Članak 6.
   Sklapanje okvirnih sporazuma
   1.   Prije sklapanja novog sporazuma te produljivanja ili znatnog povećavanja okvirnog kapaciteta postojećeg okvirnog sporazuma, upravitelj infrastrukture mora između ostalog u obzir uzeti sljedeće:

               (a)

               osiguravanje optimalnog iskorištavanja raspoloživog infrastrukturnog kapaciteta, uključujući uporabu drugih mreža, uzimajući u obzir planirana ograničenja kapaciteta;

               (b)

               opravdane poslovne potrebe podnositelja zahtjeva koji je dokazao stvarnu namjeru i sposobnost iskorištavanja kapaciteta zatraženog u okvirnom sporazumu;

               (c)

               potrebe putnika, sektora teretnog prometa i ulagača, uključujući državne subjekte i ostale javne i privatne subjekte;

               (d)

               osiguravanje pristupa infrastrukturi na nediskriminirajućoj osnovi i razmatranje raspoloživosti povezanih objekata i usluga koje se u tim objektima pružaju, u mjeri u kojoj je upravitelj infrastrukture s tim upoznat;

               (e)

               financiranje upravitelja infrastrukture i budućeg razvoja mreže;

               (f)

               poticanje učinkovitosti u uporabi infrastrukture i eventualnih postojećih povezanih objekata, uključujući planirane mjere održavanja, modernizacije i obnove;

               (g)

               zahtjeve za kapacitete međunarodnih željezničkih teretnih koridora, kako je predviđeno u članku 14. Uredbe (EU) br. 913/2010;

               (h)

               osiguravanje primjerenog, usmjerenog, transparentnog i pravednog upravljanja mrežom te upravljanja mrežom za koje je na raspolaganju dovoljno sredstava;

               (i)

               eventualne ranije neuspjehe u iskorištavanju kapaciteta i njihova obrazloženja, kako je utvrđeno u članku 11. stavku 2. i 3. te Uredbe;

               (j)

               kriterije prednosti koji se primjenjuju na dodjelu trasa u postupku utvrđivanja voznog reda, kako je navedeno u članku 47. Direktive 2012/34/EU i izjavama o zakrčenosti infrastrukture;

               (k)

               ako je primjenjivo, potrebu osiguravanja dugoročne financijske uspješnosti javnog prijevoza koji se pruža na temelju ugovora o obavljanju javnih usluga.

         Osim navedenog u točkama od (a) do (k), upravitelj infrastrukture u izvješću o mreži objavljuje sve ostale aspekte koje namjerava uzeti u obzir.
   2.   Okvirni sporazum sadržava sljedeće:

               (a)

               odredbe o odobravanju zahtjeva za izmjene okvirnog kapaciteta u okolnostima navedenima u člancima od 8. do 11. i članku 13. ove Uredbe;

               (b)

               odredbe o odobravanju zahtjeva za izmjene okvirnog kapaciteta u slučaju trajnih izmjena infrastrukture potrebnih za osiguravanje boljeg iskorištavanja željezničke infrastrukture;

               (c)

               odredbe o dobrovoljnom oslobađanju ili premještanju okvirnog kapaciteta.

         Sporazum ne sadržava odredbe koje bi, ako je kapacitet raspoloživ, spriječile upravitelja infrastrukture da različitim podnositeljima zahtjeva dodijeli prava pristupa na jednoj ili više pruga u mreži upravitelja infrastrukture.
   3.   Podnositelji zahtjeva mogu zatražiti da uporaba okvirnog kapaciteta dodijeljenog na temelju okvirnog sporazuma započne u bilo kojem trenutku, ali najkasnije pet godina od datuma zahtjeva. Upravitelji infrastrukture ne smiju odbiti takve zahtjeve ako je razdoblje potrebno prije uvođenja usluge potkrijepljeno jednim od sljedećih razloga:

               (a)

               okvirni sporazum preduvjet je za financiranje željezničkih vozila koja su potrebna za novu uslugu,

               (b)

               potrebno je dovršiti postupak odobrenja željezničkih vozila navedenih u točki (a),

               (c)

               način na koji je planirano uvođenje utovarnih i istovarnih postaja i terminala ili otvaranje s time povezane infrastrukture,

               (d)

               potrebno je ulaganje u infrastrukturu ako povećani kapacitet još nije dostupan,

               (e)

               postoje odredbe u važećem ugovoru o obavljanju javnih usluga.

         Upravitelj infrastrukture ili podnositelj zahtjeva mogu od regulatornog tijela zatražiti odobravanje duljeg roka od roka navedenog u prvoj rečenici prvog podstavka. Osim razloga utvrđenih u točkama od (a) do (e) prvog podstavka, regulatorno tijelo može dati odobrenje iz drugih razloga. Kapacitet dodijeljen na temelju okvirnog sporazuma koji je ostao neiskorišten u razdoblju potrebnom prije početka pružanja usluge ostaje raspoloživ za potrebe ostalih podnositelja zahtjeva.
   4.   Zahtjev za okvirni sporazum ne smije se odbiti ako je upravitelj infrastrukture zaprimio zahtjev nakon isteka roka iz članka 5. stavka 1., nego se obrađuje u okviru sljedećeg postupka na nediskriminirajućoj osnovi u skladu s člankom 5. Ako upravitelj infrastrukture pozove potencijalne podnositelje zahtjeva na podnošenje zahtjeva za okvirne sporazume s višegodišnjim rokom i prima takve zahtjeve nakon isteka tog roka, ti se zahtjevi obrađuju po godišnjem roku u skladu s člankom 5. stavkom 1. ili stavkom 2.
   Kada zahtjevi za okvirni sporazum ispunjavaju kriterije iz stavka 3. ovog članka, datum primitka tih zahtjeva ne uzima se u obzir pri utvrđivanju trajanja okvirnog sporazuma. To se ne primjenjuje na podnositelje zahtjeva kojima su već dodijeljeni drugi okvirni kapaciteti ili trase vlaka na predmetnoj pruzi.
   Članak 7.
   Sporazum o vremenskom okviru
   Upravitelj infrastrukture s podnositeljem zahtjeva dogovara vremenski okvir za svaki pojedinačni slučaj te bi taj okvir trebalo u najvećoj mogućoj mjeri uskladiti s kontrolnim razdobljem radi lakše dodjele odgovarajućeg okvirnog kapaciteta. Vremenski okvir mora odražavati potrebe za pružanjem željezničkih usluga.
   Najdulje trajanje vremenskog okvira je 24 sata. U iznimnim slučajevima, na zahtjev podnositelja zahtjeva i uz prethodno odobrenje regulatornog tijela, upravitelj infrastrukture može odobriti vremenski okvir dulji od 24 sata.
   Za vremenske okvire dulje od dva sata, upravitelj infrastrukture mora odrediti okvirni kapacitet što bliži dvosatnom kontrolnom razdoblju.
   Vremenski rokovi na temelju jednog ili više različitih okvirnih sporazuma mogu se preklapati. Stranke okvirnog sporazuma mogu se dogovoriti o učestalosti usluge.
   Članak 8.
   Najveće dopuštene vrijednosti za dodjelu okvirnog kapaciteta
   1.   Upravitelj infrastrukture dijeli svako 24-satno razdoblje na kontrolna razdoblja u trajanju od najdulje dva sata. Pri dodjeli okvirnog kapaciteta upravitelj infrastrukture vremenske okvire pridružuje kontrolnim razdobljima.
   2.   Ako upravitelj infrastrukture dodijeli okvirni kapacitet od najviše 70 % maksimalnog kapaciteta u svakom kontrolnom razdoblju na pruzi, u pogledu tih kontrolnih razdoblja može ne primjenjivati članak 9. stavke od 3. do 6., članak 10. i članak 11. stavak 1. Maksimalni kapacitet izračunava se na temelju postojećih i planiranih vremenskih razmaka slijeđenja vlakova i procijenjenog broja vlakova na predmetnoj pruzi. Upravitelj infrastrukture u izvješću o mreži objavljuje svoju metodologiju izračuna maksimalnog kapaciteta za potrebe ovog stavka.
   3.   Ako je za okvirne sporazume u skladu s člankom 42. stavkom 1. drugim podstavkom Direktive 2012/34/EU nužno prethodno odobrenje regulatornog tijela, država članica može djelomično ili potpuno ne primjenjivati stavak 2., kao i članak 9. stavke od 3. do 6. i članak 10.
   Članak 9.
   Koordinacija proturječnosti u zahtjevima za okvirne sporazume bilo kojeg razdoblja nakon završetka sljedećeg razdoblja voznog reda
   1.   Ako upravitelj infrastrukture uvidi da postoje proturječnosti između postojećih okvirnih sporazuma i zahtjeva za nove ili izmijenjene okvirne sporazume ili između zahtjeva za nove okvirne sporazume, primjenjuju se načela postupka koordinacije zahtjeva za trase, navedena u članku 46. stavcima 3. i 4. Direktive 2012/34/EU.
   2.   Upravitelj infrastrukture nastoji u prvom krugu koordinacije osigurati optimalno usklađivanje proturječnih zahtjeva ili proturječnog zahtjeva i postojećih okvirnih sporazuma.
   3.   Ako predmetne stranke odbace prijedlog upravitelja infrastrukture za usklađivanje u prvom krugu koordinacije, što znači da postojeće okvirne sporazume i zahtjeve za nove okvirne sporazume ili zahtjeve za izmjenu sporazuma nije moguće uskladiti u tom krugu, upravitelj infrastrukture procjenjuje te zahtjeve i, ako je potrebno, postojeće okvirne sporazume, imajući u vidu kriterije navedene u članku 10. stavcima od 2. do 4.
   4.   Na temelju procjene u skladu sa stavkom 3., upravitelj infrastrukture provodi drugi krug koordinacije. Ako je drugi krug koordinacije neuspješan i ako se traženim okvirnim sporazumom omogućuje bolje iskorištavanje infrastrukture, upravitelj infrastrukture mora zatražiti izmjenu okvirnog kapaciteta dodijeljenog na temelju postojećih okvirnih sporazuma.
   5.   Ako je drugi krug koordinacije neuspješan i ako se traženim okvirnim sporazumom ne omogućuje bolje iskorištavanje infrastrukture u usporedbi s jednim ili više postojećih proturječnih okvirnih sporazuma, upravitelj infrastrukture odbija taj zahtjev.
   6.   Upravitelj infrastrukture može odbiti zahtjev za okvirni sporazum ako iznos dodatnog prihoda ostvarenog sklapanjem novog okvirnog sporazuma nije barem dostatan za pokrivanje mogućih sankcija, kako je navedeno u članku 13., u skladu s izmjenom iz stavka 4. ovog članka.
   7.   Ako nije moguće udovoljiti zahtjevima za okvirne sporazume zbog stvarnog ili očekivanog manjka infrastrukturnog kapaciteta, upravitelj infrastrukture može predmetnu dionicu infrastrukture proglasiti zakrčenom u skladu s člankom 47. Direktive 2012/34/EU.
   Članak 10.
   Koordinacija proturječnosti u zahtjevima za trase vlakova na temelju okvirnih sporazuma tijekom postupka utvrđivanja rasporeda
   1.   Ako zbog proturječnosti između zahtjeva za trase vlaka i postojećeg okvirnog sporazuma tim zahtjevima nije moguće udovoljiti u skladu s postupkom utvrđivanja rasporeda iz članka 45. Direktive 2012/34/EU, upravitelj infrastrukture održava prvi krug koordinacije u skladu s člankom 46. Direktive 2012/34/EU. Ta koordinacija nužna je čak i ako stranke dobrovoljno odustanu od svojih vremenskih okvira ili ih izmijene. Ako upravitelj infrastrukture ne može uskladiti zahtjeve, tada procjenjuje okvirne sporazume i zahtjeve za trase vlaka u skladu s kriterijima iz stavaka 2. i 3.
   Ako bi na temelju tih kriterija tražene trase vlakova omogućile bolje iskorištavanje infrastrukture i ako bi iznos dodatnog prihoda ostvarenog dodjelom tih trasa bio barem dostatan za pokrivanje mogućih sankcija kako je navedeno u članku 13., a koje bi nastale izmjenom ili raskidom jednog ili više postojećih okvirnih sporazuma, upravitelj infrastrukture mora zatražiti izmjene postojećih okvirnih sporazuma za sljedeće razdoblje voznog reda.
   2.   Upravitelj infrastrukture mora u obzir uzeti sljedeće kriterije:

               (a)

               izmjenom se ne ugrožava održivost poslovnog modela podnositelja zahtjeva koji raspolaže okvirnim kapacitetom niti gospodarski model ugovora o javnim uslugama;

               (b)

               izmjenom se ne bi smjelo ugroziti održivost poslovnog modela upravitelja infrastrukture ako upravlja samo predmetnom prugom;

               (c)

               okvirni sporazum manje je djelotvoran u usporedbi s kriterijima prednosti koji se primjenjuju u dodjeli trasa na temelju postupka utvrđivanja voznog reda u skladu s pravilima za dodjelu kapaciteta, kako je navedeno u članku 39. Direktive 2012/34/EU, uključujući pravila iz članka 47. i 49. Direktive 2012/34/EU;

               (d)

               jedan podnositelj zahtjeva na predmetnoj pruzi polaže pravo na znatan ukupni kapacitet ili ga zahtijeva;

               (e)

               opravdane poslovne potrebe podnositelja zahtjeva koji je dokazao stvarnu namjeru i sposobnost iskorištavanja kapaciteta zatraženog u okvirnom sporazumu;

               (f)

               duljina usluge, uključujući dionice na drugim mrežama, ako je jedan od proturječnih zahtjeva znatno kraći od drugog;

               (g)

               do isteka okvirnog sporazuma ili poslovnog plana preostalo je kratko razdoblje i otpisano je cijelo ulaganje ili njegov veći dio.

         Države članice mogu odrediti redoslijed važnosti tih kriterija u okviru za dodjelu kapaciteta, kako je navedeno u članku 39. Direktive 2012/34/EU.
   3.   Upravitelj infrastrukture može uz prethodno odobrenje regulatornog tijela uvesti dodatne kriterije uz kriterije navedene u točkama od (a) do (g). Ako upravitelj infrastrukture odluči ponderirati kriterije, regulatorno tijelo to mora odobriti.
   4.   Nadležni upravitelji infrastrukture mogu zajednički odlučiti o primjeni dodatnih kriterija u prekograničnom prometu i o izmjeni njihovoga ponderiranja.
   5.   Odstupajući od stavaka 1., 2. i 3. upravitelj infrastrukture može u slučaju proturječnih zahtjeva za trase vlakova odlučiti da se pravila za dodjelu kapaciteta, kako je navedeno u članku 39. Direktive 2012/34/EU, uključujući kriterije prednosti koji se primjenjuju na temelju postupka utvrđivanja godišnjeg voznog reda u skladu s člankom 47. i 49. Direktive 2012/34/EU, primjenjuju na zahtjeve za trase na temelju okvirnog sporazuma i sve ostale zahtjeve za trase. Ako upravitelj infrastrukture donese takvu odluku i proturječni zahtjevi ne mogu biti usklađeni u prvom krugu koordinacije kako je navedeno u stavku 1., primjenjuju se i pravila dodjele kapaciteta kako je navedeno u članku 39. Direktive 2012/34/EU, uključujući kriterije prednosti utvrđene u skladu s člankom 47. i 49. Direktive 2012/34/EU. Ako upravitelj infrastrukture odluči primijeniti odredbe ovog stavka, mora to jasno navesti u dogovorenom okvirnom sporazumu.
   Članak 11.
   Prilagođavanje okvirnog kapaciteta u okvirnom sporazumu
   1.   Upravitelj infrastrukture zajedno s podnositeljima zahtjeva povremeno preispituje okvirni sporazum u pogledu okvirnog kapaciteta. Ako podnositelji zahtjeva donesu odluku da trajno nemaju namjeru upotrebljavati cijeli okvirni kapacitet ili njegov dio, o tome odmah obavještavaju upravitelja infrastrukture.
   2.   Ako podnositelj zahtjeva u postupku utvrđivanja godišnjeg rasporeda ne zatraži trase vlakova na temelju okvirnog sporazuma u skladu s člankom 44. stavkom 3. Direktive 2012/34/EU, upravitelj infrastrukture u skladu s tim smanjuje okvirni kapacitet za važeće godišnje razdoblje voznog reda. Ta se odredba ne primjenjuje ako podnositelj zahtjeva odmah obrazloži nepodnošenje zahtjeva za trase vlakova okolnostima izvan njegove kontrole.
   3.   Upravitelj infrastrukture utvrđuje i u izvješću o mreži objavljuje zahtjeve koji se odnose na dio okvirnog kapaciteta koji upotrebljavaju stranke okvirnog sporazuma. Zahtjev se mora odnositi na primjereni dio okvirnog kapaciteta na pruzi. Ako to nije slučaj, regulatorno tijelo može zatražiti izmjenu dijela.
   Ako stranka sporazuma nema namjeru upotrebljavati taj dio okvirnog kapaciteta u razdoblju duljem od jednog mjeseca, o toj odluci mora odmah i najmanje jedan mjesec unaprijed obavijestiti upravitelja infrastrukture.
   Ako stranka sporazuma ne upotrebljava dio ili cijeli okvirni kapacitet u razdoblju duljem od jednog mjeseca, a o tome nije najmanje jedan mjesec unaprijed obavijestila upravitelja infrastrukture niti tu odluku obrazložila okolnostima izvan svoje kontrole, tada upravitelj infrastrukture smanjuje kapacitet dodijeljen toj stranci u važećem razdoblju voznog reda. Upravitelj infrastrukture može smanjiti okvirni kapacitet dodijeljen toj stranci za razdoblje nakon isteka važećeg razdoblja voznog reda.
   Upravitelj infrastrukture mora podnositelju zahtjeva ponuditi okvirni kapacitet bez obzira na moguće pravo stranke sporazuma da zatraži taj kapacitet u skladu s odredbama o ad hoc zahtjevima u skladu s člankom 48. stavkom 1. Direktive 2012/34/EU.
   4.   Kada upravitelj infrastrukture podnositelju zahtjeva ponudi novi okvirni kapacitet, u obzir mora uzeti sve slučajeve u kojima podnositelj zahtjeva nije uporabio dodijeljeni okvirni kapacitet ili nije zatražio trase vlakova na temelju okvirnog sporazuma, kao i obrazloženja takvih postupaka.
   Članak 12.
   Suradnja u dodjeli okvirnog kapaciteta na više mreža
   1.   Upravitelji infrastrukture nadležni za uslugu koja prelazi više mreža željezničkog sustava Unije moraju u najvećoj mogućoj mjeri osigurati sljedeće preduvjete:

               (a)

               ako je za tu željezničku uslugu sklopljen jedan ili više okvirnih sporazuma, zatraženi vremenski okviri trebaju odgovarati okvirima dogovorenima ili zatraženima na temelju okvirnog sporazuma, a očekivani raspoloživi kapaciteti obuhvaćeni svakim okvirnim sporazumom trebaju međusobno odgovarati;

               (b)

               raspored trasa vlakova treba tako planirati da trase međusobno odgovaraju.

         Ako je okvirni sporazum zatražen ili se primjenjuje na uslugu koja prelazi više mreža, na zahtjev podnositelja nadležni upravitelji infrastrukture imenuju jednog od upravitelja infrastrukture radi provedbe koordinacije zahtjeva za okvirne sporazume ili njihove izmjene.
   2.   Ako nije moguće uskladiti vremenske okvire i trase vlakova, nadležni upravitelji infrastrukture rade na pružanju odgovarajuće alternative ili u pisanom obliku obrazlažu nemogućnost pružanja alternative. Podnositelj zahtjeva mora obavijestiti upravitelja infrastrukture koji je zaprimio zahtjev o svim mogućim ili stvarnim zahtjevima za drugi okvirni sporazum koji obuhvaća istu željezničku uslugu.
   Upravitelji infrastrukture tijekom postupka koordinacije u obzir uzimaju ograničenja kapaciteta poput onih koja proizlaze iz radova na održavanju, čim su s njima upoznati.
   3.   Za potrebe provedbe ove Uredbe, nadležni upravitelji infrastrukture surađuju u skladu s člankom 40. Direktive 2012/34/EU, što obuhvaća slučajeve kada jedan ili više upravitelja infrastrukture ne predloži okvirne sporazume i kada suradnju ostvaruju u svrhu dodjele kapaciteta.
   Članak 13.
   Sankcije
   1.   Ako jedna stranka u skladu s člankom 42. stavkom 4. Direktive 2012/34/EU zatraži da se u okvirnom sporazumu predvide sankcije, ne smije odbiti usporedive sankcije koje zatraži druga stranka.
   2.   Okvirnim sporazumom ne smiju se odrediti sankcije u iznosu većem od izdataka, izravnih gubitaka i troškova (uključujući gubitak prihoda) razumno nastalih ili koji se mogu razumno očekivati da bi nastali za stranku obeštećenu zbog izmjene ili raskida sporazuma. Obeštećena stranka poduzima razumne mjere za sprječavanje ili ograničavanje izmjena sporazuma, ili za sprječavanje raskida sporazuma ili smanjenje učinka tog raskida te mjere za povrat izdataka, gubitaka i troškova ili druge mjere za smanjivanje tih izdataka, izravnih gubitaka i troškova (uključujući gubitak prihoda).
   3.   Upravitelj infrastrukture ne smije zahtijevati plaćanje sankcija čiji iznosi premašuju administrativne troškove izmjene ili raskida okvirnog sporazuma u bilo kojem od sljedećih slučajeva:

               (a)

               uzrok je izmjene ili raskida sporazuma izvan kontrole podnositelja zahtjeva i upravitelj infrastrukture je o tome odmah obaviješten;

               (b)

               podnositelju zahtjeva odbijen je dodatni zahtjev za okvirni kapacitet bez kojeg predviđena željeznička usluga nije održiva;

               (c)

               upravitelj infrastrukture može preraspodijeliti trase vlakova i okvirni kapacitet na način kojim bi se pokrili gubici nastali izmjenom ili raskidom okvirnog sporazuma.

         4.   Okvirni sporazum ne sadržava odredbu o odustajanju od naplate sankcija ako podnositelj zahtjeva u odvojenom postupku zatraži drugi kapacitet od otkazanoga kapaciteta. Sankcije se ne smiju zatražiti ako izmjena obuhvaća samo neznatne promjene u dogovorenom kapacitetu.
   5.   Na zahtjev regulatornog tijela upravitelj infrastrukture mora pružiti dokaze o pravodobnom isplaćivanju sankcija.
   Članak 14.
   Odstupanje
   Ako upravitelj infrastrukture ne predloži okvirne sporazume i nema takvih sporazuma na snazi, članci od 1. do 11. i članak 13. ne primjenjuju se na njegove mreže. U tu svrhu objavljuje se izjava u izvješću o mreži.
   Države članice mogu odlučiti ne primjenjivati članke od 1. do 11. na okvirne sporazume sklopljene prije 15. ožujka 2003.
   Članak 15.
   Neprimjenjivanje određenih odredaba
   Za okvirne sporazume sklopljene prije 28. travnja 2016., države članice mogu odlučiti najdulje pet godina od datuma stupanja ove Uredbe na snagu ne primjenjivati članak 6. stavak 2. te članke 7., 8., 9., 10., 11. ili 13.
   Odstupajući od prvog stavka, države članice nemaju pravo primijeniti mogućnost navedenu u prvoj rečenici za izmjene okvirnih sporazuma koje su dogovorene nakon 28. travnja 2016. i kojima je predviđeno povećavanje dodijeljenog okvirnog kapaciteta ili produljenje trajanja okvirnog sporazuma.
   Članak 16.
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. prosinca 2016.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. travnja 2016.

            Za Komisiju

            Predsjednik

         Jean-Claude JUNCKER

      (1)  SL L 343, 14.12.2012., str. 32.

      (2)  Uredba (EU) br. 913/2010 Europskog parlamenta i Vijeća od 22. rujna 2010. o europskoj željezničkoj mreži za konkurentni prijevoz robe (SL L 276, 20.10.2010., str. 22.).

      (3)  Direktiva 2001/14/EZ Europskog parlamenta i Vijeća od 26. veljače 2001. o dodjeli željezničkog infrastrukturnog kapaciteta i ubiranju pristojbi za korištenje željezničke infrastrukture i dodjeli rješenja o sigurnosti (SL L 75, 15.3.2001., str. 29.).


title: Provedbena uredba Komisije (EU) 2017/844 оd 17. svibnja 2017. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               18.5.2017

               HR

               Službeni list Europske unije

               L 125/25

         PROVEDBENA UREDBA KOMISIJE (EU) 2017/844
   оd 17. svibnja 2017.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. svibnja 2017.

            Za Komisiju,

            u ime predsjednika,

         Jerzy PLEWA

            Glavni direktor

            Glavna uprava za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 157, 15.6.2011., str. 1.

      PRILOG

         Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  MA

                  109,8

                  TN

                  158,2

                  TR

                  94,0

                  ZZ

                  120,7

                  0707 00 05

                  TR

                  126,8

                  ZZ

                  126,8

                  0709 93 10

                  TR

                  131,8

                  ZZ

                  131,8

                  0805 10 22 , 0805 10 24 , 0805 10 28

                  EG

                  55,2

                  MA

                  59,8

                  TR

                  41,8

                  ZA

                  88,5

                  ZZ

                  61,3

                  0805 50 10

                  AR

                  123,2

                  TR

                  65,0

                  ZA

                  144,7

                  ZZ

                  111,0

                  0808 10 80

                  AR

                  95,5

                  BR

                  108,5

                  CL

                  123,4

                  CN

                  130,6

                  NZ

                  136,2

                  US

                  107,1

                  ZA

                  99,3

                  ZZ

                  114,4

         (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.). Oznakom „ZZ” označava se „drugo podrijetlo”.


title: Provedbena uredba Komisije (EU) 2017/244 оd 10. veljače 2017. o neproduljenju odobrenja za aktivnu tvar linuron, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP. )

text:
               11.2.2017

               HR

               Službeni list Europske unije

               L 36/54

         PROVEDBENA UREDBA KOMISIJE (EU) 2017/244
   оd 10. veljače 2017.
   o neproduljenju odobrenja za aktivnu tvar linuron, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1. i članak 78. stavak 2.,
   budući da:

               (1)

               Direktivom Komisije 2003/31/EZ (2) linuron je uvršten u Prilog I. Direktivi Vijeća 91/414/EEZ (3) kao aktivna tvar.

               (2)

               Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

               (3)

               Odobrenje aktivne tvari linuron, kako je utvrđena u dijelu A Priloga Provedbenoj uredbi (EU) br. 540/2011, istječe 31. srpnja 2017.

               (4)

               Zahtjev za produljenje odobrenja tvari linuron podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

               (5)

               Podnositelj zahtjeva dostavio je dodatnu dokumentaciju u skladu sa zahtjevima iz članka 6. Provedbene uredbe (EU) br. 844/2012. Država članica izvjestiteljica smatrala je zahtjev potpunim.

               (6)

               Država članica izvjestiteljica pripremila je nakon savjetovanja s državom članicom suizvjestiteljicom izvješće o ocjeni produljenja te ga je dostavila Europskoj agenciji za sigurnost hrane (u daljnjem tekstu „Agencija”) i Komisiji 15. travnja 2015.

               (7)

               Agencija je izvješće o ocjeni produljenja dostavila radi primjedbi podnositelju zahtjeva i državama članicama te je primljene primjedbe proslijedila Komisiji. Agencija je usto sažetak dodatne dokumentacije učinila dostupnim javnosti.

               (8)

               Agencija je 8. lipnja 2016. (6) Komisiji dostavila zaključak o tome može li se očekivati da aktivna tvar linuron ispuni mjerila za odobravanje iz članka 4. Uredbe (EZ) br. 1107/2009. Navedene su posebne bojazni, osobito da je izloženost djece veća od toksikološke referentne vrijednosti („AOEL”) i izloženost radnika s obzirom na primjenu ručnog raspršivača također premašuje AOEL čak i kada se upotrebljava osobna zaštitna oprema. Nadalje, utvrđen je visok rizik za ptice, divlje sisavce te člankonošce i makroorganizme u tlu koji ne pripadaju ciljanoj skupini. Procjena rizika za potrošače nije se mogla završiti zbog brojnih ozbiljnih nedostataka paketa podataka. Osim toga, nije se mogla završiti ni ocjena izloženosti i rizika za nekoliko segmenata okoliša uključujući podzemne vode.

               (9)

               Linuron je u skladu s Uredbom (EZ) br. 1272/2008 Europskog parlamenta i Vijeća (7) razvrstan kao reproduktivno toksična tvar kategorije 1.B. Izloženost djece veća je od AOEL-a za predložene uporabe. Da bi se dokazala zanemariva izloženost ljudi toj tvari u realno pretpostavljenim uvjetima uporabe, izloženost ne smije biti veća od AOEL-a i zato se isključuje uporaba linurona u realno pretpostavljenim uvjetima uporabe tako da je izloženost ljudi toj tvari zanemariva. Osim toga, dodatni je uvjet za dokazivanje zanemarive izloženosti da ostaci aktivne tvari ne premašuju zadanu vrijednost utvrđenu u skladu s člankom 18. stavkom 1. točkom (b) Uredbe (EZ) br. 396/2005 Europskog parlamenta i Vijeća (8). Maksimalna razina ostataka nije se mogla utvrditi na temelju dostupnih podataka za predloženu uporabu linurona; međutim dostupni podaci o ispitivanju ostataka za predloženu uporabu pokazuju da bi ostaci linurona iznad zadane vrijednosti bili očekivani te taj uvjet stoga nije ispunjen. Na temelju tih razmatranja nisu ispunjeni zahtjevi utvrđeni u točki 3.6.4. Priloga II. Uredbi (EZ) br. 1107/2009.

               (10)

               Nadalje, uz razvrstavanje linurona kao reproduktivno toksične tvari kategorije 1.B, linuron je razvrstan i kao karcinogena tvar 2. kategorije u skladu s Uredbom (EZ) br. 1272/2008 te se stoga smatra da posjeduje endokrino štetna svojstva u skladu s trećim stavkom točke 3.6.5. Priloga II. Uredbi (EZ) br. 1107/2009. Osim toga, raspoloživi znanstveni dokazi pokazuju da linuron posjeduje endokrino štetna svojstva koja mogu izazvati negativne učinke na endokrine organe ljudi ili organizama koji ne pripadaju ciljanoj skupini. Isključuje se zanemariva izloženost ljudi linuronu u realnim uvjetima uporabe zbog razloga navedenih u uvodnoj izjavi 9. Na temelju tih razmatranja nisu ispunjeni zahtjevi utvrđeni u prvom stavku točke 3.6.5. Priloga II. Uredbi (EZ) br. 1107/2009.

               (11)

               Komisija je pozvala podnositelja zahtjeva da podnese svoje primjedbe o zaključku Agencije. Nadalje, u skladu s člankom 14. stavkom 1. trećim podstavkom Provedbene Uredbe (EU) br. 844/2012, Komisija je pozvala podnositelja zahtjeva da dostavi primjedbe o izvješću o produljenju. Podnositelj zahtjeva podnio je primjedbe, koje su detaljno pregledane.

               (12)

               Međutim unatoč argumentima koje je iznio podnositelj zahtjeva, bojazni u pogledu tvari nisu se mogle ukloniti.

               (13)

               S obzirom na to, nije utvrđeno u odnosu na jednu ili više reprezentativnih uporaba najmanje jednog sredstva za zaštitu bilja da su ispunjena mjerila za odobravanje iz članka 4. Odobrenje za aktivnu tvar linuron stoga ne bi trebalo obnoviti.

               (14)

               Zbog toga bi Provedbenu uredbu (EU) br. 540/2011 trebalo na odgovarajući način izmijeniti.

               (15)

               Državama članicama trebalo bi dati vremena kako bi povukle odobrenja za sredstva za zaštitu bilja koja sadržavaju linuron.

               (16)

               U slučaju sredstava za zaštitu bilja koja sadržavaju linuron, ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo isteći najkasnije 3. lipnja 2018.

               (17)

               Provedbenom uredbom Komisije (EU) 2016/950 (9) produljen je datum isteka za linuron na 31. srpnja 2017. kako bi se omogućilo završavanje postupka produljenja prije isteka odobrenja te tvari. Budući da se odluka donosi prije tog produljenog datuma isteka, ova bi se Uredba trebala primijeniti što je prije moguće.

               (18)

               Ovom se Uredbom ne dovodi u pitanje ponovno podnošenje zahtjeva za odobrenje linurona u skladu s člankom 7. Uredbe (EZ) br. 1107/2009.

               (19)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Neproduljenje odobrenja za aktivnu tvar
   Odobrenje za aktivnu tvar linuron ne produljuje se.
   Članak 2.
   Prijelazne mjere
   Države članice povlače odobrenja za sredstva za zaštitu bilja koja kao aktivnu tvar sadržavaju linuron najkasnije do 3. lipnja 2017.
   Članak 3.
   Razdoblje odgode
   Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i istječu najkasnije 3. lipnja 2018.
   Članak 4.
   Izmjene Provedbene uredbe (EU) br. 540/2011
   U dijelu A Priloga Provedbenoj uredbi (EU) br. 540/2011 briše se redak 51. o linuronu.
   Članak 5.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 10. veljače 2017.

            Za Komisiju

            Predsjednik

         Jean-Claude JUNCKER

      (1)  SL L 309, 24.11.2009., str. 1.

      (2)  Direktiva Komisije 2003/31/EZ od 11. travnja 2003. o izmjeni Direktive Vijeća 91/414/EEZ radi uvrštavanja tvari 2,4-DB, beta-ciflutrin, ciflutrin, iprodion, linuron, malein hidrazid i pendimetalin kao aktivnih tvari (SL L 101, 23.4.2003., str. 3.).

      (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

      (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

      (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

      (6)  EFSA (Europska agencija za sigurnost hrane), 2016. Zaključak o stručnom pregledu procjene rizika od pesticida koji sadržavaju aktivnu tvar linuron. EFSA Journal 2016.;14(2):4406, 173 str. doi:10.2903/j.efsa.2016.4406.

      (7)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

      (8)  Uredba (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani za životinje biljnog i životinjskog podrijetla i o izmjeni Direktive Vijeća 91/414/EEZ (SL L 70, 16.3.2005., str. 1.).

      (9)  Provedbena uredba Komisije (EU) 2016/950 оd 15. lipnja 2016. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari 2,4-DB, beta-ciflutrin, karfentrazon etil, Coniothyrium minitans soj CON/M/91-08 (DSM 9660), ciazofamid, deltametrin, dimetenamid-P, etofumesat, fenamidon, flufenacet, flurtamon, foramsulfuron, fostiazat, imazamoks, jodosulfuron, iprodion, izoksaflutol, linuron, malein hidrazid, mezotrion, oksasulfuron, pendimetalin, pikoksistrobin, siltiofam i trifloksistrobin (SL L 159, 16.6.2016., str. 3).


title: Provedbena uredba Komisije (EU) 2017/1530 оd 7. rujna 2017. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivne tvari kizalofop-p-tefuril (Tekst značajan za EGP. )

text:
               8.9.2017

               HR

               Službeni list Europske unije

               L 232/4

         PROVEDBENA UREDBA KOMISIJE (EU) 2017/1530
   оd 7. rujna 2017.
   o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivne tvari kizalofop-p-tefuril
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 17. prvi stavak,
   budući da:

               (1)

               U dijelu A Priloga Provedbenoj uredbi Komisije (EU) br. 540/2011 (2) utvrđene su aktivne tvari koje se smatraju odobrenima na temelju Uredbe (EZ) br. 1107/2009.

               (2)

               S obzirom na vrijeme i sredstva potrebna za dovršenje procjene zahtjevâ za produljenje odobrenja velikog broja aktivnih tvari za koje odobrenja istječu između 2019. i 2021., Provedbenom odlukom Komisije C/2016/6104 (3) utvrđen je program rada u kojemu se grupiraju slične aktivne tvari i određuju prioriteti na temelju pitanjâ sigurnosti za zdravlje ljudi i životinja ili za okoliš, kako je predviđeno člankom 18. Uredbe (EZ) br. 1107/2009.

               (3)

               Odobrenja za aktivne tvari propakizafop, kizalofop-p-etil i kizalofop-p-tefuril izvorno su istjecala u razdoblju od 2019. do 2021. Budući da su tri tvari esterske varijante kizalofopa, imaju slična svojstva. Uzimajući u obzir Provedbenu odluku C/2016/6104, opasna svojstva kizalofop-p-tefurila (4) i činjenicu da se tri tvari odlikuju važnim sličnostima, primjereno ih je grupirati kako bi se uskladilo vrijeme ocjene i neovisnog stručnog preispitivanja koje provodi Europska agencija za sigurnost hrane. Stoga spis za tri tvari treba dostaviti predmetnoj državi članici izvjestiteljici u istom roku.

               (4)

               Odobrenja za propakizafop i kizalofop-p-etil istječu 30. studenoga 2021. Da bi se ocjena tvari kizalofop-p-tefuril vremenski uskladila s ocjenom dviju drugih tvari, rok valjanosti za tvar kizalofop-p-tefuril trebalo bi produljiti.

               (5)

               Zahtjev za produljenje odobrenja za aktivnu tvar kizalofop-p-tefuril podnesen je u skladu s Provedbenom uredbom Komisije (EU) br. 844/2012 (5).

               (6)

               S obzirom na cilj članka 17. prvog stavka Uredbe (EZ) br. 1107/2009 u slučajevima kada dodatna dokumentacija u skladu s Provedbenom uredbom (EU) br. 844/2012 nije dostavljena najkasnije 30 mjeseci prije datuma isteka utvrđenog u članku 1. ove Uredbe, Komisija kao datum isteka određuje isti datum koji je vrijedio prije donošenja ove Uredbe ili najraniji mogući datum nakon tog datuma.

               (7)

               S obzirom na cilj članka 17. prvog stavka Uredbe (EZ) br. 1107/2009 u slučajevima u kojima Komisija donosi uredbu kojom se predviđa da se odobrenje aktivne tvari iz ove Uredbe ne produljuje jer nisu ispunjena mjerila za odobrenje, Komisija kao datum isteka određuje isti datum koji je vrijedio prije donošenja ove Uredbe ili datum stupanja na snagu uredbe kojom se predviđa da se odobrenje aktivne tvari ne produljuje, ovisno o tome koji je datum kasniji. U slučajevima u kojima Komisija donosi uredbu kojom se predviđa produljenje odobrenja aktivne tvari iz ove Uredbe, Komisija nastoji, u skladu s okolnostima, odrediti najraniji mogući datum primjene.

               (8)

               Provedbenu uredbu (EU) br. 540/2011 trebalo bi stoga na odgovarajući način izmijeniti,

               (9)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   U dijelu A Priloga Provedbenoj uredbi (EU) br. 540/2011, u šestom stupcu, „Prestanak odobrenja”, u unosu pod brojem 279 datum „30. studenoga 2019.” za kizalofop-p-tefuril zamjenjuje se datumom „30. studenoga 2021.”.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. rujna 2017.

            Za Komisiju

            Predsjednik

         Jean-Claude JUNCKER

      (1)  SL L 309, 24.11.2009., str. 1.

      (2)  SL L 153, 11.6.2011., str. 1.

      (3)  Provedbena odluka Komisije оd 28. rujna 2016. o uspostavi programa rada za procjenu zahtjevâ za produljenje odobrenja aktivnih tvari koja istječu u 2019., 2020. i 2021. u skladu s Uredbom (EZ) br. 1107/2009 Europskog parlamenta i Vijeća (SL C 357, 29.9.2016., str. 9.).

      (4)  Mišljenje Odbora za procjenu rizika Europske agencije za kemikalije kojim se predlaže usklađeno razvrstavanje i označivanje kizalofop-p-tefurila na razini EU-a. Doneseno 3. lipnja 2016.

      (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).


title: Provedbena uredba Komisije (EU) 2015/2389 оd 17. prosinca 2015. o utvrđivanju koeficijenta dodjele koji se primjenjuje na količine obuhvaćene zahtjevima za uvozne dozvole podnesenima od 1. do 7. prosinca 2015. i o određivanju količina koje je potrebno dodati količini utvrđenoj za podrazdoblje od 1. travnja do 30. lipnja 2016. u okviru carinskih kvota koje su Uredbom (EZ) br. 1385/2007 otvorene u sektoru mesa peradi

text:
               18.12.2015

               HR

               Službeni list Europske unije

               L 332/119

         PROVEDBENA UREDBA KOMISIJE (EU) 2015/2389
   оd 17. prosinca 2015.
   o utvrđivanju koeficijenta dodjele koji se primjenjuje na količine obuhvaćene zahtjevima za uvozne dozvole podnesenima od 1. do 7. prosinca 2015. i o određivanju količina koje je potrebno dodati količini utvrđenoj za podrazdoblje od 1. travnja do 30. lipnja 2016. u okviru carinskih kvota koje su Uredbom (EZ) br. 1385/2007 otvorene u sektoru mesa peradi
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 188.,
   budući da:

               (1)

               Uredbom Komisije (EZ) br. 1385/2007 (2) otvorene su godišnje carinske kvote za uvoz proizvoda iz sektora mesa peradi.

               (2)

               Količine obuhvaćene zahtjevima za uvozne dozvole podnesenima od 1. do 7. prosinca 2015. za podrazdoblje od 1. siječnja do 31. ožujka 2016. za neke kvote premašuju raspoložive količine. Stoga je potrebno odrediti u kojoj se mjeri uvozne dozvole mogu izdavati tako da se odredi koeficijent dodjele koji će se primjenjivati na količine za koje je podnesen zahtjev, izračunan u skladu s člankom 7. stavkom 2. Uredbe Komisije (EZ) br. 1301/2006 (3).

               (3)

               Količine obuhvaćene zahtjevima za uvozne dozvole podnesenima od 1. do 7. prosinca 2015. za podrazdoblje od 1. siječnja do 31. ožujka 2016. za neke su kvote manje od raspoloživih količina. Stoga je potrebno odrediti količine za koje nisu podneseni zahtjevi i dodati ih količini utvrđenoj za sljedeće podrazdoblje kvote.

               (4)

               Kako bi se osigurala učinkovitost mjere, ova bi Uredba trebala stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   1.   Količine obuhvaćene zahtjevima za uvozne dozvole podnesenima u skladu s Uredbom (EZ) br. 1385/2007 za podrazdoblje od 1. siječnja do 31. ožujka 2016. množe se s koeficijentom dodjele iz Priloga ovoj Uredbi.
   2.   Količine za koje nisu podneseni zahtjevi za uvozne dozvole u skladu s Uredbom (EZ) br. 1385/2007, koje je potrebno dodati podrazdoblju od 1. travnja do 30. lipnja 2016., navedene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. prosinca 2015.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 347, 20.12.2013., str. 671.

      (2)  Uredba Komisije (EZ) br. 1385/2007 od 26. studenoga 2007. o utvrđivanju detaljnih pravila za primjenu Uredbe Vijeća (EZ) br. 774/94 o otvaranju i upravljanju određenim carinskim kvotama Zajednice za meso peradi (SL L 309, 27.11.2007., str. 47.).

      (3)  Uredba Komisije (EZ) br. 1301/2006 od 31. kolovoza 2006. o utvrđivanju zajedničkih pravila za upravljanje uvoznim carinskim kvotama za poljoprivredne proizvode kojima upravlja sustav uvoznih dozvola (SL L 238, 1.9.2006., str. 13.).

      PRILOG

                  Redni br.

                  Koeficijent dodjele – zahtjevi podneseni za podrazdoblje od 1. siječnja do 31. ožujka 2016.
                  (u %)

                  Količine za koje nije podnesen zahtjev koje treba dodati količini raspoloživoj za podrazdoblje od 1. travnja do 30. lipnja 2016.
                  (u kg)

                  09.4410

                  0,16909

                  —

                  09.4411

                  0,171057

                  —

                  09.4412

                  0,177304

                  —

                  09.4420

                  0,192789

                  —

                  09.4421

                  —

                  175 000

                  09.4422

                  0,192789

                  —


title: Provedbena uredba Vijeća (EU) br. 1270/2014 od 28. studenoga 2014. o provedbi Uredbe (EU) br. 269/2014 o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine

text:
               29.11.2014

               HR

               Službeni list Europske unije

               L 344/5

         PROVEDBENA UREDBA VIJEĆA (EU) br. 1270/2014
   od 28. studenoga 2014.
   o provedbi Uredbe (EU) br. 269/2014 o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 269/2014 od 17. ožujka 2014. o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine (1), a posebno njezin članak 14. stavak 1.,
   budući da:

               (1)

               Vijeće je 17. ožujka 2014. donijelo Uredbu (EU) br. 269/2014.

               (2)

               S obzirom na činjenicu da je stanje na terenu u Ukrajini i dalje ozbiljno, Vijeće smatra da bi dodatne osobe i subjekte trebalo dodati na popis fizičkih i pravnih osoba, subjekata i tijela koji podliježu mjerama ograničavanja kako je naveden u Prilogu I. Uredbi (EU) br. 269/2014.

               (3)

               Prilog I. Uredbi (EU) br. 269/2014 trebalo bi stoga na odgovarajući način izmijeniti,

         DONIJELO JE OVU UREDBU:
   Članak 1.
   Osobe i subjekti navedeni u Prilogu ovoj Uredbi dodaju se na popis naveden u Prilogu I. Uredbi (EU) br. 269/2014.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. studenoga 2014.

            Za Vijeće

            Predsjednik

         S. GOZI

      (1)  SL L 78, 17.3.2014., str. 6.

      PRILOG
      Popis osoba i subjekata iz članka 1.

         Pojedinci

                  Ime

                  Identifikacijski podaci

                  Obrazloženje

                  Datum uvrštenja

                  Serhiy KOZYAKOV (također poznat kao Sergey Kozyakov)
                  Сергей Козьяков

                  29.9.1982.

                  U svojoj ulozi „predsjednika Središnje izborne komisije Luganska” odgovoran je za organiziranje tzv. „izbora”2. studenoga 2014. u tzv. „Narodnoj Republici Lugansk”. Tim „izborima” krši se ukrajinsko pravo te su stoga nezakoniti.
                  Preuzimanjem te uloge i djelovanjem u njoj te organiziranjen nezakonitih „izbora” aktivno je podupirao aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Oleg AKIMOV (također poznat kao Oleh AKIMOV)
                  Олег Акимов

                  Zamjenik „Gospodarske unije Luganska” u „Nacionalnom vijeću” u „Narodnoj Republici Lugansk”. Bio je kandidat na tzv. „izborima” od 2. studenoga 2014. za položaj „predsjednika” tzv. „Narodne Republike Lugansk”. Tim „izborima” krši se ukrajinsko pravo te su stoga nezakoniti.
                  Preuzimanjem te uloge i djelovanjem u njoj te službenim sudjelovanjem kao kandidat na nezakonitim „izborima”, aktivno je podupirao aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Larisa AIRAPETYAN (također poznata kao Larysa Ayrapetyan, Larisa Airapetyan ili Larysa Airapetyan)
                  Лариса Айрапетян

                  „Ministrica zdravstva” tzv. „Narodne Republike Lugansk”. Kandidirala se na tzv. „izborima” od 2. studenoga 2014. za položaj „predsjednika” tzv. „Narodne Republike Lugansk”.
                  Tim „izborima” krši se ukrajinsko pravo te su stoga nezakoniti.
                  Preuzimanjem te uloge i djelovanjem u njoj te službenim sudjelovanjem kao kandidatkinja na nezakonitim „izborima”, aktivno je podupirala aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Yuriy SIVOKONENKO (također poznat kao Yuriy Sivokonenko, Yury Sivokonenko, Yury Syvokonenko)
                  Юрий Викторович Сивоконенко

                  Zastupnik u „Parlamentu” tzv. „Narodne Republike Donjeck” i radi u Uniji veterana organizacije Berkut u Donbasu. Kandidirao se na tzv. „izborima” od 2. studenoga 2014. za položaj „predsjednika” tzv. „Narodne Republike Donjeck”. Tim „izborima” krši se ukrajinsko pravo te su stoga nezakoniti.
                  Preuzimanjem te uloge i djelovanjem u njoj te službenim sudjelovanjem kao kandidat na nezakonitim „izborima”, aktivno je podupirao aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Aleksandr KOFMAN (također poznat kao Oleksandr Kofman)
                  Александр Игоревич Кофман

                  „Prvi zamjenik predsjednika”„Parlamenta” tzv. „Narodne Republike Donjeck”. Kandidirao se na tzv. nezakonitim „izborima” od 2. studenoga 2014. za položaj „predsjednika” tzv. „Narodne Republike Donjeck”. Tim „izborima” krši se ukrajinsko pravo te su stoga nezakoniti.
                  Preuzimanjem te uloge i djelovanjem u njoj te službenim sudjelovanjem kao kandidat na nezakonitim „izborima”, aktivno je podupirao aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Ravil KHALIKOV
                  Равиль Халиков

                  „Prvi zamjenik predsjednika vlade” i bivši „glavni tužitelj” tzv. „Narodne Republike Donjeck”.
                  Preuzimanjem te uloge i djelovanjem u njoj aktivno je podupirao aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Dmitry SEMYONOV
                  Дмитрий Семенов

                  „Podpredsjednik vlade za financije” tzv. „Narodne Republike Lugansk”.
                  Preuzimanjem te uloge i djelovanjem u njoj aktivno je podupirao aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Oleg BUGROV

                  „Ministar obrane” tzv. „Narodne Republike Lugansk”.
                  Preuzimanjem te uloge i djelovanjem u njoj aktivno je podupirao aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Lesya LAPTEVA
                  Леся Лаптева

                  „Ministrica obrazovanja, znanosti, kulture i religije” tzv. „Narodne Republike Luganska”.
                  Preuzimanjem te uloge i djelovanjem u njoj aktivno je podupirala aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Yevgeniy Eduardovich MIKHAYLOV (također poznat kao Yevhen Eduardovych Mychaylov)

                  17.3.1963., Arhangelsk

                  „Voditelj uprave za državna pitanja” tzv. „Narodne Republike Donjeck”.
                  Preuzimanjem te uloge i djelovanjem u njoj aktivno je podupirao aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Ihor Vladymyrovych KOSTENOK (aka Igor Vladimirovich Kostenok)
                  Игорь Владимирович Костенок

                  „Ministar obrazovanja” tzv. „Narodne Republike Donjeck”.
                  Preuzimanjem te uloge i djelovanjem u njoj aktivno je podupirao aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Yevgeniy Vyacheslavovich ORLOV (također poznat kao Yevhen Vyacheslavovych Orlov)
                  Евгений Вячеславович Орлов

                  Član „Nacionalnog vijeća” tzv. „Narodne Republike Donjeck”.
                  Preuzimanjem te uloge i djelovanjem u njoj aktivno je podupirao aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Vladyslav Nykolayevych DEYNEGO (aka Vladislav Nykolayevich Deynego)
                  Владислав Дейнего

                  „Zamjenik predsjednika” „Narodnog vijeća” tzv. „Narodne Republike Lugansk”.
                  Preuzimanjem te uloge i djelovanjem u njoj aktivno je podupirao aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

         Subjekti

                  Ime

                  Identifikacijski podaci

                  Obrazloženje

                  Datum uvrštenja

                  Republika Donjeck (javna organizacija)
                  Донецкая республика

                  Javna „organizacija” koja je predstavila kandidate na tzv. „izborima” tzv. „Narodne Republike Donjeck”2. studenoga 2014. Tim „izborima” krši se ukrajinsko pravo te su stoga nezakoniti.
                  Službenim sudjelovanjem u nezakonitim „izborima”, aktivno je podupirala aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina. Na čelu joj je Alexander ZAKHARCHENKO, a osnovao ju je Andriy PURGIN.

                  29.11.2014.

                  Mir regiji Lugansk (ruski: Mir Luganschine)
                  Мир Луганщине

                  Javna „organizacija” koja je predstavila kandidate na tzv. „izborima” tzv. „Narodne Republike Lugansk”2. studenoga 2014. Tim „izborima” krši se ukrajinsko pravo te su stoga nezakoniti.
                  Službenim sudjelovanjem u nezakonitim „izborima”, aktivno je podupirala aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina. Na čelu joj je Igor PLOTNITSKY.

                  29.11.2014.

                  Slobodni Donbass (također poznata kao „Slobodni Donbas”, „Svobodny Donbass”)
                  Свободный Донбасс

                  Javna „organizacija” koja je predstavila kandidate na tzv. „izborima” tzv. „Narodne Republike Donjeck”2. studenoga 2014. Tim „izborima” krši se ukrajinsko pravo te su stoga nezakoniti.
                  Službenim sudjelovanjem u nezakonitim „izborima” aktivno je podupirala aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Narodna unija (Narodny Soyuz)
                  Народный союз

                  Javna „organizacija” koja je predstavila kandidate na tzv. „izborima” tzv. „Narodne Republike Lugansk”2. studenoga 2014. Tim „izborima” krši se ukrajinsko pravo te su stoga nezakoniti.
                  Službenim sudjelovanjem u nezakonitim „izborima” aktivno je podupirala aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.

                  Gospodarska unija Luganska (Luganskiy Ekonomicheskiy Soyuz)

                  „Društvena organizacija” koja je predstavila kandidate na nezakonitim tzv. „izborima” tzv. „Narodne Republike Lugansk”2. studenoga 2014. Nominirala je kandidata, Olega AKIMOVA, za „predsjednika” tzv. „Narodne Republike Lugansk”. Tim „izborima” krši se ukrajinsko pravo te su stoga nezakoniti.
                  Službenim sudjelovanjem u nezakonitim „izborima” aktivno je podupirala aktivnosti i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                  29.11.2014.


title: Provedbena uredba Komisije (EU) br. 734/2014 оd 3. srpnja 2014. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               4.7.2014

               HR

               Službeni list Europske unije

               L 197/64

         PROVEDBENA UREDBA KOMISIJE (EU) br. 734/2014
   оd 3. srpnja 2014.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 3. srpnja 2014.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 299, 16.11.2007., str. 1.

      (2)  SL L 157, 15.6.2011., str. 1.

      PRILOG
      Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  MK

                  67,6

                  TR

                  90,6

                  XS

                  59,1

                  ZZ

                  72,4

                  0707 00 05

                  MK

                  34,9

                  TR

                  80,6

                  ZZ

                  57,8

                  0709 93 10

                  TR

                  103,8

                  ZZ

                  103,8

                  0805 50 10

                  AR

                  109,8

                  BO

                  136,6

                  TR

                  107,6

                  UY

                  127,1

                  ZA

                  124,3

                  ZZ

                  121,1

                  0808 10 80

                  AR

                  127,0

                  BR

                  88,9

                  CL

                  92,2

                  NZ

                  131,5

                  US

                  144,9

                  ZA

                  124,9

                  ZZ

                  118,2

                  0808 30 90

                  AR

                  70,6

                  CL

                  106,2

                  NZ

                  200,8

                  ZA

                  100,1

                  ZZ

                  119,4

                  0809 10 00

                  MK

                  88,5

                  TR

                  238,6

                  ZZ

                  163,6

                  0809 29 00

                  TR

                  254,2

                  ZZ

                  254,2

                  0809 30

                  TR

                  141,4

                  XS

                  54,4

                  ZZ

                  97,9

         (1)  Nomenklatura država utvrđena Uredbom Komisije (EZ) br. 1833/2006 (SL L 354, 14.12.2006., str. 19.). Oznakom „ZZ” označava se „drugo podrijetlo”.


title: Provedbena uredba Komisije (EU) br. 800/2011 od 9. kolovoza 2011. o odobravanju aktivne tvari teflutrin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te izmjeni Priloga Provedbenoj uredbi Komisije (EU) br. 540/2011 i Odluke Komisije 2008/934/EZ  Tekst značajan za EGP

text:
               03/Sv. 49

               HR

               Službeni list Europske unije

               113

         32011R0800

               L 205/22

               SLUŽBENI LIST EUROPSKE UNIJE

         PROVEDBENA UREDBA KOMISIJE (EU) br. 800/2011
   od 9. kolovoza 2011.
   o odobravanju aktivne tvari teflutrin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te izmjeni Priloga Provedbenoj uredbi Komisije (EU) br. 540/2011 i Odluke Komisije 2008/934/EZ
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. i članak 78. stavak 2.,
   budući da:

               (1)

               U skladu s člankom 80. stavkom 1. točkom (c) Uredbe (EZ) br. 1107/2009 mora se primjenjivati Direktiva Vijeća 91/414/EEZ (2) za aktivne tvari za koje je utvrđeno da im je dokumentacija potpuna u skladu s člankom 16. Uredbe Komisije (EZ) br. 33/2008 (3), uzimajući pritom u obzir postupke i uvjete za odobravanje. Teflutrin je aktivna tvar za koju je utvrđeno da joj je dokumentacija potpuna u skladu s tom Uredbom.

               (2)

               Uredbama Komisije (EZ) br. 451/2000 (4) i (EZ) br. 1490/2002 (5) utvrđuju se detaljna pravila za provedbu druge i treće faze programa rada iz članka 8. stavka 2. Direktive 91/414/EEZ i popis aktivnih tvari koje treba ocijeniti, zbog njihova mogućeg uvrštenja u Prilog I. Direktivi 91/414/EEZ. Taj je popis uključio i teflutrin.

               (3)

               U skladu s člankom 3. stavkom 2. Uredbe Komisije (EZ) br. 1095/2007 od 20. rujna 2007. o izmjeni Uredbe (EZ) br. 1490/2002 o utvrđivanju daljnjih detaljnih pravila za provedbu treće faze programa rada iz članka 8. stavka 2. Direktive Vijeća 91/414/EEZ i Uredbe (EZ) br. 2229/2004 o utvrđivanju daljnjih detaljnih pravila za provedbu četvrte faze programa rada iz članka 8. stavka 2. Direktive Vijeća 91/414/EEZ (6) podnositelj zahtjeva povukao je prijedlog za uvrštenje te aktivne tvari u Prilog I. Direktivi 91/414/EEZ u roku dva mjeseca od stupanja na snagu navedene Uredbe. Stoga je za neuvrštavanje teflutrina donesena Odluka 2008/934/EZ od 5. prosinca 2008. o neuvrštavanju određenih aktivnih tvari u Prilog I. Direktivi Vijeća 91/414/EEC i povlačenju registracija za sredstva za zaštitu bilja koja sadrže te tvari (7).

               (4)

               U skladu s člankom 6. stavkom 2. Direktive 91/414/EEZ prvobitni podnositelj obavijesti (dalje u tekstu: podnositelj zahtjeva) podnio je novi zahtjev kojim traži primjenu ubrzanog postupka, kako je predviđeno u člancima od 14. do 19. Uredbe (EZ) br. 33/2008 o detaljnim pravilima za primjenu Direktive Vijeća 91/414/EEZ u vezi s redovnim i ubrzanim postupkom za ocjenu aktivnih tvari koje su bile dio programa rada iz članka 8. stavka 2. te Direktive, ali nisu uvrštene u njezin Prilog I.

               (5)

               Zahtjev je podnesen Njemačkoj, koja je imenovana za državu članicu izvjestiteljicu Uredbom (EZ) br. 1490/2002. Poštovao se rok za ubrzani postupak. Specifikacija aktivne tvari i podržane uporabe iste su kao i u Odluci 2008/934/EZ. Navedeni je zahtjev također u skladu s ostalim sadržajnim i postupovnim zahtjevima iz članka 15. Uredbe (EZ) br. 33/2008.

               (6)

               Njemačka je ocijenila dodatne podatke koje je podnio podnositelj zahtjeva i pripremila dodatno izvješće. Dostavila je izvješće Europskoj agenciji za sigurnost hrane (dalje u tekstu: Agencija) i Komisiji 9. prosinca 2009. Agencija je dodatno izvješće dostavila drugim državama članicama i podnositelju zahtjeva za davanje primjedaba te sve zaprimljene primjedbe proslijedila Komisiji. U skladu s člankom 20. stavkom 1. Uredbe (EZ) br. 33/2008 i na zahtjev Komisije, Agencija je svoj zaključak o teflutrinu predstavila Komisiji 20. kolovoza 2010. (8). Nacrt izvješća o ocjeni, dodatno izvješće i zaključak Agencije pregledale su države članice i Komisija u okviru Stalnog odbora za prehrambeni lanac i zdravlje životinja i pripremile konačnu verziju 17. lipnja 2011. u obliku izvješća Komisije o pregledu za teflutrin.

               (7)

               Različita ispitivanja pokazala su da se za sredstva za zaštitu bilja koja sadrže teflutrin može očekivati da općenito zadovoljavaju zahtjeve utvrđene u članku 5. stavku 1. točkama (a) i (b) Direktive 91/414/EEZ, posebno kad je riječ o uporabama koje su ispitane i detaljno navedene u izvješću Komisije o pregledu. Stoga je primjereno odobriti teflutrin u skladu s Uredbom (EZ) br. 1107/2009.

               (8)

               U skladu s člankom 13. stavkom 2. Uredbe (EZ) br. 1107/2009 u vezi s člankom 6. Uredbe i uzimajući u obzir sadašnje znanstveno i tehnološko znanje, potrebno je uključiti određene uvjete i ograničenja.

               (9)

               Ne dovodeći u pitanje zaključak da teflutrin treba odobriti, primjereno je posebno zatražiti daljnje informacije o potvrđivanju.

               (10)

               Primjereno razdoblje treba proći prije davanja odobrenja kako bi se državama članicama i zainteresiranim stranama omogućilo da se pripreme za ispunjavanje novih zahtjeva koji proizlaze iz odobrenja.

               (11)

               Ne dovodeći u pitanje obveze predviđene Uredbom (EZ) br. 1107/2009, kao posljedica odobrenja, uzimajući u obzir poseban položaj koji je nastao prelaskom s Direktive 91/414/EEZ na Uredbu (EZ) br. 1107/2009, potrebno je uzeti u obzir sljedeće. Državama članicama treba omogućiti 6 mjeseci nakon odobrenja da pregledaju registracije za sredstava za zaštitu bilja koje sadrže teflutrin. Države članice trebaju, prema potrebi, registracije izmijeniti, zamijeniti ili povući. Odstupajući od navedenog roka potrebno je osigurati dulje razdoblje za podnošenje i ocjenu cjelokupne ažurirane dokumentacije iz Priloga III., kako je navedena u Direktivi 91/414/EEZ, svakog sredstva za zaštitu bilja za svaku namijenjenu uporabu u skladu s jedinstvenim načelima.

               (12)

               Iskustvo stečeno uvrštavanjem aktivnih tvari u Prilog I. Direktivi 91/414/EEZ ocijenjenih na temelju Uredbe Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (9) pokazalo je da se pri tumačenju obveza nositelja važećih rješenja o registraciji u vezi pristupa podacima mogu pojaviti poteškoće. Kako bi se izbjegle daljnje poteškoće potrebno je stoga razjasniti obveze država članica, posebno obvezu da provjere ima li nositelj rješenja o registraciji pristup dokumentaciji koja ispunjava zahtjeve iz Priloga II. navedenoj Direktivi. Međutim, to pojašnjenje državama članicama ili nositeljima rješenja o registraciji ne nameće nikakve nove obveze u usporedbi s već dosad donesenim direktivama o izmjenama Priloga I. navedenoj Direktivi ili uredbama o odobravanju aktivnih tvari.

               (13)

               U skladu s člankom 13. stavkom 4. Uredbe (EZ) br. 1107/2009, Prilog Provedbenoj uredbi Komisije (EU) br. 540/2011 od 25.svibnja 2011. o provedbi Uredbe (EZ) br. 1107/2009 Europskog parlamenta i Vijeća u vezi s popisom odobrenih aktivnih tvari (10) potrebno je na odgovarajući način izmijeniti.

               (14)

               Odlukom 2008/934/EZ predviđa se neuvrštavanje teflutrina i povlačenje registracija za sredstva za zaštitu bilja koja sadrže tu tvar do 31. prosinca 2011. U Prilogu toj Odluci potrebno je brisati red o teflutrinu. Stoga je primjereno na odgovarajući način izmijeniti Odluku 2008/934/EZ.

               (15)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Odobrenje aktivne tvari
   Aktivna tvar teflutrin, kako je određena u Prilogu I., odobrena je podložno uvjetima utvrđenima u tom Prilogu.
   Članak 2.
   Ponovna ocjena sredstava za zaštitu bilja
   1.   Države članice u skladu s Uredbom (EZ) br. 1107/2009, kad je to potrebno, do 30. lipnja 2012. izmjenjuju ili povlače važeće registracije za sredstva za zaštitu bilja koja sadrže teflutrin kao aktivnu tvar.
   Do toga datuma moraju u prvom redu provjeriti jesu li uvjeti iz Priloga I. ovoj Uredbi ispunjeni, s iznimkom onih iz dijela B stupca o posebnim odredbama navedenog Priloga te ima li nositelj rješenja o registraciji dokumentaciju, ili pristup dokumentaciji, koja ispunjava zahtjeve iz Priloga II. Direktivi 91/414/EEZ u skladu s uvjetima iz članka 13. stavaka od 1. do 4. te Direktive i članka 62. Uredbe (EZ) br. 1107/2009.
   2.   Odstupajući od stavka 1. za svako registrirano sredstvo za zaštitu bilja koje sadrži teflutrin ili kao jedinu aktivnu tvar ili kao jednu od više aktivnih tvari koje su sve uvrštene u Prilog Provedbenoj uredbi (EU) br. 540/2011 najkasnije do 31. prosinca 2011., države članice u skladu s jedinstvenim načelima iz članka 29. stavka 6. Uredbe (EZ) br. 1107/2009, na temelju dokumentacije koja ispunjava zahtjeve iz Priloga III. Direktivi 91/414/EEZ i uzimajući u obzir dio B stupca o posebnim odredbama Priloga I. ovoj Uredbi ponovno ocjenjuju sredstvo. Na temelju te ocjene utvrđuju ispunjava li proizvod uvjete navedene u članku 29. stavku 1. Uredbe (EZ) br. 1107/2009.
   Nakon toga države članice:

               (a)

               ako sredstvo sadrži teflutrin kao jedinu aktivnu tvar najkasnije do 31. prosinca 2015., kad je to potrebno, izmjenjuju ili povlače registraciju; ili

               (b)

               ako sredstvo sadrži teflutrin kao jednu od više aktivnih tvari, kad je to potrebno, izmjenjuju ili povlače registraciju najkasnije do 31. prosinca 2015. ili do datuma određenog takvom izmjenom ili povlačenjem u odgovarajućim aktima na temelju kojih su odgovarajuće tvari dodane Prilogu I. Direktivi 91/414/EEZ ili na temelju kojih su predmetne tvari odobrene, pri čemu se uzima u obzir kasniji datum.

         Članak 3.
   Izmjene Provedbene uredbe (EU) br. 540/2011
   Prilog Provedbenoj uredbi (EU) br. 540/2011 izmjenjuje se u skladu s Prilogom II. ovoj Uredbi.
   Članak 4.
   Izmjene Odluke 2008/934/EZ
   U Prilogu Odluci 2008/934/EZ red o teflutrinu briše se.
   Članak 5.
   Stupanje na snagu i datum primjene
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. siječnja 2012.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. kolovoza 2011.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  SL L 230, 19.8.1991., str. 1.

      (3)  SL L 15, 18.1.2008., str. 5.

      (4)  SL L 55, 29.2.2000., str. 25.

      (5)  SL L 224, 21.8.2002., str. 23.

      (6)  SL L 246, 21.9.2007., str. 19.

      (7)  SL L 333, 11.12.2008., str. 11.

      (8)  Europska agencija za sigurnost hrane; Zaključak pregleda stručnjaka o ocjeni rizika pesticida s aktivnom tvari teflutrin. EFSA Journal 2010; 8(5):1592. [67. str.] doi:10.2903/j.efsa.2010.1592. Dostupno na mrežnoj stranici: www.efsa.europa.eu/efsajournal.htm.

      (9)  SL L 366, 15.12.1992., str. 10.

      (10)  SL L 153, 11.6.2011., str. 1.

      PRILOG I.
      Uvjeti za odobrenje kao akivne tvari na temelju Uredbe (EZ) br. 1107/2009:

                  Uobičajeni naziv,
                  identifikacijski brojevi

                  Kemijski naziv prema IUPAC-u

                  Čistoća (1)

                  Datum odobrenja

                  Prestanak odobrenja

                  Posebne odredbe

                  Teflutrin
                  CAS br.: 79538-32-2
                  CIPAC br.: 451

                  2,3,5,6-tetrafluoro-4-metilbenzil (1RS, 3RS)-3-[(Z)-2-kloro-3,3,3-trifluoroprop-1-enil]-2,2-dimetilciklopropankarboksilat
                  Teflutrin je mješavina Z-(1R, 3R) i Z-(1S, 3S) enantiomera u omjeru 1:1.

                  ≥ 920 g/kg
                  Heksaklorobenzen: ne više od 1 mg/kg

                  1. siječnja 2012.

                  31. prosinca 2021.

                  DIO A
                  Dopušten za uporabu samo kao insekticid.
                  Tretiranje sjemena smije se obavljati samo u profesionalnim uređajima za tretiranje sjemena. Ti uređaji moraju raditi na temelju najboljih dostupnih tehnika da bi se smanjila mogućnost ispuštanja prašine tijekom primjene na sjeme, skladištenja i prijevoza.
                  DIO B
                  Za provedbu jedinstvenih načela iz članka 29. stavka 6. Uredbe (EZ) br. 1107/2009, uzimaju se u obzir zaključci izvješća o pregledu teflutrina, a posebno dodaci I. i II. Uredbi, kako su finalizirani na Stalnom odboru za prehrambeni lanac i zdravlje životinja 17. lipnja 2011.
                  U toj cjelokupnoj ocjeni države članice moraju obratiti posebnu pozornost na:

                              —

                              sigurnost za primjenitelje i radnike te osigurati da registrirani uvjeti uporabe uključuju primjenu odgovarajućih osobnih zaštitnih sredstava i sredstava za zaštitu dišnog sustava,

                              —

                              rizik za ptice i sisavce. Potrebno je primijeniti mjere za smanjenje rizika da se osigura visoka razina inkorporacije u tlo i izbjegne rasipanje,

                              —

                              to da etiketa tretiranog sjemena sadrži oznaku da je sjeme tretirano teflutrinom te da su navedene mjere za smanjenje rizika u skladu s rješenjem o registraciji.

                        Podnositelj zahtjeva podnosi potvrdne informacije o:

                              (1)

                              specifikaciji tehničke aktivne tvari kakva je proizvedena za tržište;

                              (2)

                              potvrđenoj analitičkoj metodi na vodu;

                              (3)

                              mogućem utjecaju preferencijalne razgradnje i/ili konverzije smjese izomera na okoliš i procjenu relativne toksičnosti i ocjenu rizika za radnike;

                        Podnositelj zahtjeva podnosi Komisiji, državama članicama i Agenciji informacije navedene u točki (1) do 30. lipnja 2012., a informacije navedene u točki (2) do 31. prosinca 2012., a informacije u točki (3) dvije godine nakon usvajanja specifičnih smjernica za ocjenu smjesa izomera.

         (1)  Daljnji podaci koji se odnose na svojstva aktivne tvari dostupni su u izvješću o pregledu.

      PRILOG II.
      U dijelu B Priloga provedbenoj Uredbi (EU) br. 540/2011 dodaje se sljedeći unos:

                     „10

                     Teflutrin
                     CAS br.: 79538-32-2
                     CIPAC br.: 451

                     2,3,5,6-tetrafluoro-4-metilbenzil (1RS, 3RS)-3-[(Z)-2-kloro-3,3,3-trifluoroprop-1-enil]-2,2-dimetilciklopropankarboksilat
                     Teflutrin je mješavina Z-(1R, 3R) i Z-(1S, 3S) enantiomera u omjeru 1:1.

                     ≥ 920 g/kg
                     Heksaklorobenzen: ne više od 1 mg/kg

                     1. siječnja 2012.

                     31. prosinca 2021.

                     DIO A
                     Dopušten za uporabu samo kao insekticid.
                     Tretiranje sjemena smije se obavljati samo u profesionalnim uređajima za tretiranje sjemena. Ti uređaji moraju raditi na temelju najboljih dostupnih tehnika da bi se smanjila mogućnost ispuštanja prašine tijekom primjene na sjeme, skladištenja i prijevoza.
                     DIO B
                     Za provedbu jedinstvenih načela iz članka 29. stavka 6. Uredbe (EZ) br. 1107/2009, uzimaju se u obzir zaključci izvješća o pregledu teflutrin, a posebno dodaci I. i II. Uredbi, kako su finalizirani na Stalnom odboru za prehrambeni lanac i zdravlje životinja 17. lipnja 2011.
                     U toj cjelokupnoj ocjeni države članice moraju obratiti posebnu pozornost na:

                                 —

                                 sigurnost za primjenitelje i radnike i osigurati da registrirani uvjeti uporabe uključuju primjenu odgovarajućih osobnih zaštitnih sredstava i sredstava za zaštitu dišnog sustava,

                                 —

                                 rizik za ptice i sisavce. Potrebno je primijeniti mjere za smanjenje rizika da se osigura visoka razina inkorporacije u tlo i izbjegne rasipanje,

                                 —

                                 to da etiketa tretiranog sjemena sadrži oznaku da je sjeme tretirano teflutrinom te da su navedene mjere za smanjenje rizika u skladu s rješenjem o registraciji.

                           Podnositelj zahtjeva podnosi potvrdne informacije o:

                                 (1)

                                 specifikaciji tehničke aktivne tvari kakva je proizvedena za tržište;

                                 (2)

                                 potvrđenoj analitičkoj metodi na vodu;

                                 (3)

                                 mogućem utjecaju preferencijalne razgradnje i/ili konverzije smjese izomera na okoliš i procjenu relativne toksičnosti i ocjenu rizika za radnike;

                           Podnositelj zahtjeva podnosi Komisiji, državama članicama i Agenciji informacije navedene u točki (1) do 30. lipnja 2012., a informacije navedene u točki (2) do 31. prosinca 2012., a informacije u točki (3) dvije godine nakon usvajanja specifičnih smjernica za ocjenu smjesa izomera.”